**Vir krščanske duhovnosti**

Meditacija za dekanijsko rekolekcijo, maj 2023

Pripravil: Sinodalni odbor Nadškofije Maribor

Cerkveni očetje prvih stoletjih so radi uporabljali simbolno govorico. Tako je Klemen Aleksandrijski kristjana, povezanega s Kristusovim križem, primerjal z junakom homerskih epov Odisejem, ki se je tudi sam pustil privezati k jamboru in tako preplul nevarno območje lepega petja Siren. Mnoge ladje, ki so sledile petju Siren, so namreč končale na čereh in se tam za zmeraj ustavile. Klemen nadaljuje, da se nam, če smo privezani na jambor križa in imamo za krmarja Božji Logos, nima kaj zgoditi. Ravno nasprotno, pravi Klemen, prišli bomo v Božji pristan, kjer bomo »posvečeni v svete skrivnosti«.

Pred 60 leti je ladja Katoliške Cerkve zavila med sirene tega sveta in se podala v nevarne vode, podala se je v svet. Ko tokrat uporabljamo besedo svet, s tem mislimo na prostor, kjer vlada »jaz« nad Bogom: »*Ne ljubite sveta in tudi ne tistega, kar je v svetu! Če kdo ljubi svet, v njem ni Očetove ljubezni*« (1 Jn 2,15). Kako velik korak je naredila Cerkev v zadnjem stoletju, nam govori pot papežev, ki so eden za drugim vedno bolj prihajali v svet. Papež za papežem so počasi prihajali proti vhodu v baziliko sv. Petra. Od Petrovega sedeža, ki je v prezbiteriju, proti vratom je bila dolga pot. Papež Benedikt XV. je bil kronan pod Petrovim sedežem v prezbiteriju, najdlje od vhodnih vrat. Potem je sledil Pij XI., ki se je že pomaknil nekaj metrov proti izhodu in bil kronan pod velikim baldahinom glavnega oltarja. Pij XII. se je že sprehodil po ladji in šel gor po stopnicah na balkon. On je dobesedno stopil v svet, ker je stopil iz bazilike sv. Petra. Janez XXIII., ki je sledil, je šel po ladji, se povzpel po stopnicah in na balkonu raztegnil svoje roke ter objel svet, kakor so to do tedaj delale Berninijeve kolonade ter tako svet povabil k sebi. Janez XXIII. se je tudi prvi odpeljal z vlakom iz Vatikana. Pavel VI. pa je šel ne samo po ladji, temveč že na trg, kjer je bil tudi kronan. Kronan je bil na trgu sveta. Pavel VI. pa se je odpravil tudi na potovanje po svetu. Svet se je v zadnjem času neverjetno spremenil. To spremembo smo čutili tudi v Cerkvi, ki je odprta svetu. Vendar ni šla samo Cerkev v svet, temveč je svet prišel tudi v Cerkev.

Pokoncilsko obdobje je za Cerkev pomenilo čas angažiranja na vseh področjih. Prenova je prinesla veliko novosti in zdelo se je, da prihaja za Cerkev nova pomlad. Če se je predkoncilska Cerkev zdela izolirana od sveta, se je pokoncilska v marsičem stopila s svetom. Marsikje je tisto prvo besedo »pridite«, ki stoji na začetku Jezusovega delovanja (Jn 1,39; Mr 1,17; Mt 4,18) zamenjala zadnja beseda iz Jezusovega delovanja »pojdite« (Jn 20,21; Mr 16,29 … ) Danes vemo, da velika angažiranost ali »akcija« ne daje željenih rezultatov. Če je najprej akcija, potem je neka naravna pot naprej sekularizacija. Jezus pa v primeru Marte in Marije pokaže, da je najprej poslušanje »po-boženje« in nato akcija. Danes vsi opažamo, da zgolj akcija ne daje željenih rezultatov, zato bomo sedli h Gospodovim nogam in ga poslušali. Naj bo to čas milosti za nas in za naša občestva. Naj ne bo le prednostno diskutiranje in pastoralno načrtovanje. Nenehno iskanje pastoralnih rešitev nas lahko pelje tudi stran od Gospoda. Samo poglejmo učenca na poti v Emavs. Po poti sta govorila in razpravljala, in Gospoda niti opazila nista (Lk 24, 13–25).

To potovanje na globoko bomo hodili z Apostolskim pismom »Srčno sem želel« v katerem nas papež Frančišek prosi:

»*Vse škofe, duhovnike in diakone, vse vzgojitelje v semeniščih, vse učitelje teoloških fakultet in teoloških šol, vse katehiste in katehistinje prosim, naj pomagajo svetemu Božjemu ljudstvu črpati iz tega, kar je od vedno prvi vir krščanske duhovnosti. Poklicani smo k nenehnemu ponovnemu odkrivanju bogastva splošnih načel, ki so predstavljena v prvih številkah Konstitucije o svetem bogoslužju in razumemo notranjo vez med prvo od koncilskih konstitucij in vsemi ostalimi* …« (*Srčno sem želel* 61).

Sveti oče nadaljuje:

»*Želel bi, da bi nam to pismo pomagalo poživiti začudenje nad lepoto resnice krščanskega obhajanja, se spomniti potrebe po pristni liturgični vzgoji in spoznati pomen umetnosti obhajanja, ki je v službi resnice velikonočne skrivnosti in sodelovanja vseh krščenih, vsakega s posebnostjo svoje poklicanosti*.« *(Srčno sem želel* 62)

Predvsem pa se spet zavejmo, da bistvo koncilske prenove ni v prenovi ustanov (struktur), marveč v poglobitvi vere, prenovi duha in spreobrnjenju srca. Namen naše poglobitve ni zgolj v tem, da obstoječe zgolj »izboljšamo« in da liturgijo naredimo bolj krščansko. Namen je, da izpolnimo poslanstvo Cerkve, kar pa pomeni, da ponavzočimo Njega, v katerem imajo vse stvari svoj začetek in svoj konec. Žal smo prepogosto mislili, da je liturgična prenova v tem, da liturgijo naredimo privlačno za vse. Kakor, da jo mora razumeti vsak, ki se le za trenutek ustavi v Cerkvi. Liturgična prenova je organska rast in terja ponavljanje in postopno vraščanje v Gospodovo skrivnost. Ponovno odkrivajmo lepoto liturgije in predvsem njeno jedro, ki je v lomljenju kruha. Morda bo potrebno na začetku pogledati tudi na stranpoti v liturgični prenovi in na stranpoti pri osebnem dojemanju liturgije. Predvsem pa to, kar bomo sami na novo odkrili, povejmo tudi občestvom in se skupaj z njimi veselimo Gospoda, ki ga bomo v liturgiji prepoznavali.

Pri pogovoru pa naj nas vodijo sklepne papeževe besede: »*Opustimo polemike in: skupaj poslušajmo, kaj Duh govori Cerkvi, varujmo občestvo, in še naprej bodimo začudeni nad lepoto bogoslužja.*« (*Srčno sem želel* 65)

**Za pogovor:**

* *Kaj me je v meditaciji nagovorilo, me izzvalo?*
* *Kakšen je moj odnos do liturgije: kaj me hrani, oblikuje? Kako vpliva na moje življenje? V čem me spreminja?*
* *Če prisluhnem glasu Duha v globini: kaj je potrebno spremeniti, prenoviti v mojem odnosu do liturgije?*
* *Kaj od tega, kar smo ob naši medsebojni izmenjavi poglobili, naj bi prenesli vernikom po naših občestvih?*